חכמת הזקנה – להגיד אמן לחיים - מרגלית קוטב
אחת מתכונותיו המובהקות של הילד היא תגובת ההתנגדות האוטומטית שלו שמתבטאת במילה לא או גם בצירוף לא רוצה. ילדים בונים את האישיות שלהם באמצעות התנגדות. דרך ביטוי "לא" נחרץ לומדים ילדים לבטא את עצמם ואת כיוון ההתפתחות שאליו נטיית ליבם מושכת אותם. ילדים הם לא רק אומרי לא מובהק שאינו מנומק אלא הם גם משתפי פעולה מובהקים . קו הרצף שמתוח בין שני הצירים הללו ה"כן" הנלהב וה"לא" הזועם הוא שמעצב את מי שאנו החל בילדותנו לאורך המשך דרך חיינו. ככל שנקבע במסמרות את קו הרצף הילדי העיקש שלנו בניגוד למהלך מציאות חיינו כך נחווה את עצמנו נוקשים, עיקשים וסגורים תקועים במקום אחד ללא יכולת ניעה. ככל שנצליח לשנות את קו הרצף הזה ולמתוח אותו בכל פעם מחדש בהתאם לנסיבות חיינו, נחווה את עצמנו גמישים ופתוחים זורמים עם מהלך חיינו בהתאם למציאות המשתנה בכל רגע מחדש.
חכמת הזקנה מאופיינת בפתיחות ובגמישות רבה. החכם הזקן שאמר פעמים רבות לאורך חייו לא למציאות והתנגד לה בכוח למד להשכיל שההתנגדות והעיקשות האוטומטיים שנובעים ממקור התגובה של החוויה הילדית שרואה עצמה במרכז ("כי ככה אני רוצה") רק החלישו אותו ולא סייעו לא להשיג את מטרותיו ולכן הוא למד לאורך חייו להשתמש בשיתופי פעולה ככלי להשגת מטרותיו. הוא למד לשחרר את ההתנגדות האוטומטית ולהציב פעולות בעד מנומקות ומשכנעות.
חכמת הזקנה מלמדת אותנו שהתנגדות דרך תלונה, כעס, רוגז אינה יעילה. חכמת הזקנה מלמדת אותנו שהדרך להשיג את מטרותינו היא באמירת אמן לחיים. קבלת החיים על כל חסרונותיהם ומגרעותיהם . הזקן הוא מתקן עולם אך לא באמצעות התנגדות עקרה של בזבוז רגשות אלא באמצעות אמירת אמן למציאות הוא מבין שלכל רגע ומצב יש תפקיד . הוא מבין שכל מצב במציאות נוצר פגום מטבע הדברים ויש צורך בהתערבות ובתיקון ולכן חכמת הזקן בבסיסה עומדת ההתבוננות. משמעה של ההתבוננות היא למידת הרגע באמצעות ראיית הדברים כפי שהם מתגלמים במציאות וראיית הדברים כפי שהם מתגלמים בראייה הפנימית העמוקה שלו. ההתבוננות מביאה אותו לאמירת אמן לחיים שמשמעותה היא "אכן כך הם פני הדברים בחיי האדם עתה" כאשר הוא מקבל את המציאות באמירה הזאת כוחותיו שלא התקזזו ברוגז ובתלונה עומדים לרשותו ועתה יש בידו להתערב במציאות המקולקלת ולתקן אותה כמיטב יכולתו. הזקן יודע שהמציאות אינה ניתנת לתיקון שלם ולכן הוא מתקן תמיד כמיטב יכולתו ברוח טובה ומותיר לצעירים להמשיך במלאכה.